Die Goue Horde of Oeloes van Djotsji (Mongools: Алтан Орд, Altan Ord; Russies: Золотая Орда, Zolotaja Orda) was ’n Mongoolse khanaat wat in die westelike deel van die Mongoolse Ryk gestig is ná die Mongole se inval in Kiëf-Roes in die 1240's: die huidige Rusland, Oekraïne, Moldowa, Kasakstan en Kaukasus. Toe die Goue Horde op sy grootste was, het dit die grootste deel van Oos-Europa van die Oeralgebergte tot aan die regteroewer van die Dnieper-rivier ingesluit en oos gestrek tot diep in Siberië. In die suide het die Goue Horde se gebied gestrek tot aan die Swartsee, die Kaukasus-gebergte en die gebied van die Mongoolse Ryk bekend as die Il-khanaat. Die oorsprong van die naam is onbekend. Sommige historici meen dit verwys na die kamp van Batoe Khan en die latere leiers van die Horde. In Mongools beteken altan orda goue kamp of paleis. Altan ("goud") was ook die kleur wat keiserlike status aangedui het. Ander bronne noem dat Batoe ’n goue tent gehad het en dat dit die oorsprong van die naam was.